SL Uradni list Evropske unije C 191/34

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 191/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PERA DELL’EMILIA ROMAGNA“

EU št.: PGI-IT-02192 – 28.9.2016

ZOP ( ) ZGO ( X )

1. Skupina vložnikov in pravni interes

Centro Servizi Ortofrutticoli

Naslov: Via Bologna, 534 44040 Ferrara ITALIA Tel. +39 0532904511 Faks +39 0532904520 E-naslov: info@csoservizi.com

Centro Servizi Ortofrutticoli ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [Pakiranje; kontaktni podatki nadzornega organa]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012 — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012

5. Spremembe

Opis proizvoda

Člen 2 veljavne specifikacije

Odstavek:

„Označba ‚Pera dell’Emilia Romagna‘ se uporablja izključno za sadeže naslednjih kultivarjev hrušk: Abate Fetel, Cascade, Conference, Decana del Comizio, Kaiser, Max Red Barlett, Passa Crassana in Williams.“

je spremenjen:

„Označba ‚Pera dell’Emilia Romagna‘ se uporablja izključno za sadeže naslednjih kultivarjev hrušk: Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams, Santa Maria in Carmen.“

Za dopolnitev in posodobitev nabora sort ter za hitrejšo razpoložljivost ZGO „Pera dell’Emilia Romagna“ sta bili dodani naslednji zgodnji sorti:

— kultivar Santa Maria: sorta Santa Maria se v Emiliji-Romanji goji od leta 1948, območja, na katerih se goji, pa so se z leti nenehno širila. Proizvod z ZGO „Pera dell’Emilia Romagna“ bo poleg tega zaradi dodane sorte Santa Maria na voljo daljše obdobje, saj gre za zgodnjo poletno sorto,

— kultivar Carmen: sorta Carmen je zgodnja sorta, ki je v kmetijski proizvodnji dežele Emilija-Romanja vse bolj razširjena. Gre za razmeroma novo sorto, dobljeno s križanjem starih sort hrušk, imenovanih Dr. Guyot in Bella di Giugno. Vključitev te sorte v specifikacijo bi omogočila, da je proizvod dlje dostopen na trgu; omogočila bi hitrejšo razpoložljivost proizvoda in dopolnitev ponudbe s poletnim proizvodom, poleg tega pa bi ta sorta nadomestila sorte, ki se ne gojijo več.

Na podlagi te spremembe je naslednji stavek iz točke 4.2 povzetka (UL C 284, 8.11.2008, str. 7):

„Proizvod z ZGO ‚Pera dell’Emilia Romagna‘ se prideluje iz sort Abate Fetel, Cascade, Conference, Decana del Comizio, Kaiser, Max Red Barlett, Passa Crassana in Williams.“

spremenjen:

„Proizvod z ZGO ‚Pera dell’Emilia Romagna‘ se prideluje iz sort Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams, Santa Maria in Carmen.“

Člen 6 veljavne specifikacije – točka 4.2 povzetka

Besedilo:

„Abate Fetel lupina: svetlo zeleno-rumenkasta, rjaste barve ob jamici pri muhi in peclju; oblika: spodaj odebeljena, precej podolgovata; velikost: najmanjši premer je 55 mm; vsebnost sladkorja: 13 v stopinjah Brix; čvrstost: najvišja meja 5; okus: sladek. Conference lupina: zeleno-rumenkasta z rjasto barvo okrog jamice pri muhi, ki pogosto pokriva celotno spodnjo tretjino sadeža; oblika: pogosto simetrična hruškasta; velikost: najmanjši premer je 55 mm; vsebnost sladkorja: najmanj 13 v stopinjah Brix; čvrstost: najvišja meja 5,5; okus: sladek. Decana del Comizio lupina: gladka, svetlo zeleno-rumenkasta, na delu, izpostavljenem soncu, pogosto rožnata, ponekod rjaste barve; oblika: stožčasta; velikost: najmanjši premer je 55 mm; vsebnost sladkorja: najmanj 13 v stopinjah Brix; čvrstost: najvišja meja 4,5; okus: sladek in aromatičen. Kaiser lupina: hrapava, v celoti rjaste barve; oblika: hruškasta, spodaj odebeljena; velikost: najmanjši premer je 55 mm; vsebnost sladkorja: najmanj 13 v stopinjah Brix; čvrstost: 5,7; okus: rahla, sočna in mehka pulpa prijetnega okusa. Williams in Max Red Bartlett lupina: gladka, z osnovo rumene barve, bolj ali manj prekrita z rožnato ali živordečo barvo, ponekod progasta; oblika: manjša hruškasta; velikost: najmanjši premer je 60 mm; vsebnost sladkorja: najmanj 12 v stopinjah Brix; čvrstost: najvišja meja 6,5; okus: sladek in aromatičen. Cascade lupina, oblika, velikost, najmanjša povprečna teža, vsebnost sladkorja v stopinjah Brix najmanj 13, največja čvrstost in okus, značilna za sorto. Passa Crassana lupina, oblika, velikost, vsebnost sladkorja v stopinjah Brix najmanj 13, največja čvrstost in okus, značilna za sorto.“

je spremenjeno:

„Abate Fetel lupina: svetlo zeleno-rumenkasta, rjaste barve ob jamici pri muhi in peclju; oblika: spodaj odebeljena, precej podolgovata; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5 kg/0,5 cm2. Conference lupina: zeleno-rumenkasta z rjasto barvo okrog jamice pri muhi, ki pogosto pokriva celotno spodnjo tretjino sadeža; oblika: pogosto simetrična hruškasta; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2. Decana del Comizio lupina: gladka, svetlo zeleno-rumenkasta, na delu, izpostavljenem soncu, pogosto rožnata, ponekod rjaste barve; oblika: stožčasta; velikost: najmanjši premer je 70 mm; najnižja vsebnost sladkorja: 13 v stopinjah Brix; največja čvrstost: 4,5 kg/0,5 cm2. Kaiser lupina: hrapava, v celoti rjaste barve; oblika: hruškasta, spodaj odebeljena; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2. Williams in Max Red Bartlett lupina: gladka, z osnovo zeleno-rumene barve, bolj ali manj prekrita z rožnato ali živordečo barvo, ponekod progasta; oblika: manjša hruškasta; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6,5 kg/0,5 cm2. Cascade lupina: z osnovo svetlo zelene barve, prekrita z živordečo in na 10–25 % površine z rjasto barvo; oblika: heterogene vrčaste oblike z vzdolžno in prečno asimetrijo; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2. Passa Crassana lupina: čvrsta, zelena; rjaste lise lečaste oblike; oblika: jabolčasta, pogosto vrčasta; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 6,5 kg/0,5 cm2. Santa Maria lupina: gladka, z osnovo rumeno-zelene barve; oblika: hruškasta ali prisekana hruškasta; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6 kg/0,5 cm2. Carmen lupina: zelena z rožnatimi odtenki; oblika: spodaj odebeljena, nekoliko podolgovata; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6 kg/0,5 cm2.“

Za zagotovitev višje kakovosti je treba povečati najmanjšo zahtevano velikost. Pri sortah Abate Fetel, Cascade, Conference in Kaiser se najmanjši premer poveča s 55 na 60 mm. Pri sorti Decana del Comizio se najmanjši premer poveča s 55 na 70 mm.

Navedba o vsebnosti sladkorja je bila usklajena. Poleg tega se je zdelo primerno črtati opis okusa, saj je ta navedba nekoristna, ker je zgolj subjektivna in nepreverljiva, zato ni upoštevna za namene specifikacije. Za uskladitev opisa vseh želenih sort v specifikaciji so bili manjkajoči opisni parametri dodani in/ali obstoječi parametri pojasnjeni. Dodani so bili opisni parametri sort Santa Maria in Carmen.

Zaradi jasnosti je bila navedena merska enota čvrstosti sadeža, pri čemer je bilo pojasnjeno razmerje med silo (kg) in pritiskom tipala penetrometra na površino sadeža (cm2).

Geografsko območje

V členu 3 veljavne specifikacije je točka (a):

„(a) V pokrajini Reggio Emilia: Casalgrande, Correggio in Rubiera.“

spremenjena:

„(a) V pokrajini Reggio Emilia: Casalgrande, Reggio Emilia, Correggio, Rubiera, San Martino in Rio in Scandiano.“

V pokrajini Reggio Emilia želimo dodati občine Reggio Emilia, San Martino in Rio in Scandiano. V teh občinah je gojenje hrušk zelo razširjeno, zlasti v občini Reggio Emilia. Poleg tega gre za sosednje občine, ki mejijo na občine, že navedene v specifikaciji, tako kot tiste iz pokrajine Modena, zato so njihove podnebne in zgodovinske značilnosti zelo podobne kot v občinah, ki so že zajete v specifikaciji.

V členu 3 veljavne specifikacije je točka (c):

„(c) Pokrajina Ferrara: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Massa Fiscaglia, Mesola, Fiscaglia, Migliarino in Migliaro, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda in Voghiera.“

spremenjena:

„(c) Pokrajina Ferrara: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Mesola, Fiscaglia, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda in Voghiera.“

V pokrajini Ferrara je bilo ime občine Ro nadomeščeno z njenim pravilnim imenom Ro Ferrarese. Poleg tega je bila 1. januarja 2014 po združitvi sosednjih občin Massa Fiscaglia, Migliarino in Migliaro ustanovljena občina Fiscaglia. Navedeno je tudi, da so bile tri nekdanje občine iz specifikacije v celoti nadomeščene z občino Fiscaglia, pri čemer je območje, vključeno v specifikacijo, ostalo nespremenjeno.

V členu 3 veljavne specifikacije je točka (d):

„(d) V pokrajini Bologna: Anzona dell’Emilia, Argelato, Baricella, Bazzano, Bentivoglio, Budrio, Calderara di Reno, Castello d’Argile, Castelguelfo, Castelmaggiore, Crespellano, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale in Sala Bolognese.“

spremenjena:

„(d) V pokrajini Bologna: Anzola dell’Emilia, Argelato, Baricella, Valsamoggia – kraji Bazzano, Bentivoglio, Budrio, Calderara di Reno, Castello d’Argile, Castelguelfo, Castelmaggiore in Valsamoggia – kraji Crespellano, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale in Sala Bolognese.“

V pokrajini Bologna je bilo ime občine Anzona dell’Emilia zaradi popravka napake nadomeščeno z njenim pravilnim imenom Anzola dell’Emilia. Enako je bilo z občino Valsamoggia, ki je bila ustanovljena 1. januarja 2014 v pokrajini Bologna po združitvi sosednjih občin Bazzano, Castello di Serravalle, Crespellano, Monteveglio in Savigno. Zato je bilo zaradi posodobitve z navedbo pravilnih imen občin imenoma občin Bazzano in Crespellano dodano ime te občine. Tudi v teh primerih so območja proizvodnje ostala nespremenjena.

V členu 3 veljavne specifikacije je točka (e):

„(e) V pokrajini Ravena: Alfonsine, Bagnacavallo, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, S. Agata sul Santerno in Solarolo.“

spremenjena:

„(e) V pokrajini Ravena: Alfonsine, Bagnacavallo, Bagnara di Romagna, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, S. Agata sul Santerno in Solarolo.“

V pokrajini Ravena je bila dodana občina Bagnara di Romagna: ta leži v pokrajini Ravena in jo v celoti obkrožajo občine, ki so že zajete v specifikaciji (Massalombarda, Lugo, Cotignola, Solarolo in Mordano). V tej občini je razširjeno gojenje hrušk, zaradi lege pa so njene podnebne in zgodovinske značilnosti zelo podobne kot v občinah, ki so že zajete v specifikaciji.

Metoda proizvodnje

Člen 4 veljavne specifikacije

Stavek:

„Namakanje, gnojenje ter druge proizvodne tehnike in načini kmetovanja se morajo izvajati v skladu s tehničnimi pravili, ki jih določijo pristojne službe dežele Emilija-Romanja.“

je bil črtan.

Črtan je bil del v zvezi s kmetijskimi praksami in praksami gojenja, saj gre za osnovni pogoj, ki ga morajo izpolnjevati vsa kmetijska gospodarstva. Zaradi zakonodajnih sprememb in obveznosti izpolnitve nekaterih zahtev je namreč treba izpolnjevati posebna merila. Zato je odveč to navajati v specifikaciji.

Stavek:

„Uporabijo se lahko splošno uveljavljene sadilne razdalje, pri čemer je lahko pri novih zasaditvah gostota največ 3 000 rastlin na hektar.“

je spremenjen:

„Uporabijo se lahko splošno uveljavljene sadilne razdalje, pri čemer je lahko pri novih zasaditvah gostota največ 6 000 rastlin na hektar.“

Zaradi razvoja in tehnoloških inovacij so na voljo nove podlage, na katerih je mogoče gojiti hruške z večjo gostoto zasaditve kot v preteklosti. Z najnovejšim razvojem tehnike gojenja se je povečalo število rastlin na hektar, da bi se skrajšala neproduktivna obdobja zasaditve ter uskladila in izboljšala kakovost proizvoda. Čeprav ni določeno natančno število rastlin na hektar, se zdi prag 6 000 rastlin razumna meja, ki omogoča ohranjanje visoke kakovosti proizvoda ter hkrati upoštevanje tradicionalnih načinov gojenja.

Stavek:

„Načini gojenja morajo zajemati najmanj eno zimsko rez in dve rezi v rastni sezoni.“

je bil črtan.

Črtana je bila obveznost, da se opravi natančno določeno število rezi, da bi lahko kmet opravil najustreznejše število rezi glede na potrebe ter ob upoštevanju dobrih kmetijskih praks in praks gojenja.

Stavek:

„Na hektar se lahko pridela največ 450 stotov vseh dovoljenih sort.“

je spremenjen:

„Na hektar se lahko pridela največ 550 stotov vseh dovoljenih sort.“

Stavek:

„V okviru teh meja regija Emilija-Romanja ob upoštevanju sezonsko pogojenega razvoja in okoljskih razmer za gojenje vsako leto pred 15. julijem okvirno določi povprečno proizvodnjo na enoto za posamezni kultivar, navedeno v členu 2.“

je bil črtan.

Gre za zastarelo določbo veljavne zakonodaje.

Stavka:

„Vlažnost in temperatura v hladilnicah morata biti od 4 do 6 °C. Sorte za trženje spomladi je treba shranjevati v kontrolirani atmosferi.“

sta bila črtana.

Ni se zdelo smiselno natančno navesti temperatur, saj je uporaba načina hlajenja že navedena. Navedba temperatur za shranjevanje v sedanji specifikaciji otežuje ustrezno shranjevanje proizvoda, saj so te temperature primerne za fazo pred hlajenjem in kot take niso primerne za ustrezno shranjevanje proizvoda v hladilnih komorah ter s tem za dolgotrajno ohranitev kakovostnih in organoleptičnih značilnosti. Navedba shranjevanja sort za trženje spomladi v kontrolirani atmosferi je bila prav tako črtana, da bi lahko proizvajalci uporabili druge načine shranjevanja.

Dokazilo o poreklu

Člen 5 veljavne specifikacije

Besedilo:

„Dežela Emilija-Romanja zagotovi ohranjanje ustreznih tehničnih pogojev, kot so opisani v členu 4. Hruške, primerne za pridelavo proizvoda ‚Pera dell’Emilia Romagna‘, so vpisane v začasni register, ki se posodablja in objavlja enkrat letno. Izvod navedenega registra se predloži vsem občinam na geografskem območju. Ministrstvo za kmetijske, živilske in gozdne vire navede podrobna pravila, ki jih je treba sprejeti za popis in prijavo letne proizvodnje ter za ustrezna potrdila za pravilen in primeren nadzor proizvodnje, ki se vsako leto prizna in trži z geografsko označbo.“

je črtano in nadomeščeno z besedilom:

„Vsaka stopnja proizvodnega procesa se spremlja z beleženjem vhodnih in izhodnih proizvodov za vsako stopnjo posebej. S tem spremljanjem ter vpisom katastrskih parcel, na katerih poteka pridelava, imen proizvajalcev in pakirnic v ustrezne registre, ki jih vodi nadzorni organ, ter s prijavljanjem proizvedenih količin nadzornemu organu se zagotavlja sledljivost proizvoda. Nadzorni organ nadzoruje vse fizične in pravne osebe, ki so vpisane v ustrezne registre, v skladu s proizvodno specifikacijo in zadevnim načrtom nadzora.“

Člen o dokazilu o poreklu je bil v celoti nadomeščen in prilagojen v delu, v katerem se je prvotni člen nanašal na neveljavne načine in sredstva. V novem členu so upoštevani postopki, določeni v sedanjih sistemih nadzora.

Pakiranje in označevanje

Člen 7 veljavne specifikacije

odstavek:

„Za trženje za prehrambene namene mora biti proizvod ‚Pera dell’Emilia Romagna‘ zapakiran v katero koli vrsto embalaže, dovoljeno na ozemlju Skupnosti, v skladu z veljavnimi pravili Skupnosti, med drugim:

zaboje 60 × 80, 80 × 120 in 100 × 120 za več plasti in z luknjami,

platoje 30 × 40 iz kartona, lesa ali plastike za eno ali več plasti,

platoje 40 × 60 iz kartona, lesa ali plastike za eno ali več plasti,

platoje 20 × 30 z eno ali več plastmi za razsuto blago,

zapečatene embalaže z enim ali več zapakiranimi sadeži (palete, košarice, kartonske škatle itd.)“

je spremenjen:

„Proizvod ‚Pera dell’Emilia Romagna‘ mora biti za trženje za prehrambene namene zapakiran v katero koli vrsto embalaže, dovoljeno na ozemlju Skupnosti, v skladu z veljavnimi pravili Skupnosti.“

Navedbe različnih vrst embalaže so bile črtane, saj jih navedeni člen vsebuje le kot primer in ob upoštevanju dejstva, da je v tem členu že pojasnjeno, da mora biti embalaža v skladu z veljavnimi pravili.

Stavek:

„Zaradi identifikacije proizvoda ZGO v platojih in zabojih se na vsaj 70 % sadežev v embalaži prilepi nalepka z ustreznim logom.“

je spremenjen:

„Za identifikacijo proizvoda z ZGO v platojih in zabojih se na vsaj 70 % vseh sadežev v embalaži prilepi nalepka. Če pa sadeži niso označeni, je treba embalažo, kot so platoji in košarice, zapečatiti tako, da vsebine ni mogoče odstraniti, ne da bi se pretrgal pečat. Prav tako je na prodajnih mestih dovoljeno prodajati proizvode, zapakirane v embalažah ali zapečatenih platojih, ali označene sadeže po kosih, če so v posebnih predelkih ali zabojnikih, na katerih so jasno navedene enake informacije, kot se zahtevajo za embalažo iz veljavne specifikacije.“

Kar zadeva označevanje, bi morala zadostovati navedba, da se sadeži označijo, zato je bila besedna zveza „z ustreznim logom“ črtana. Poleg tega sta bila za zagotovitev sledljivosti potrošniku dodana in podrobneje pojasnjena ta primera:

1. Sadeži niso označeni: za zagotovitev identifikacije proizvoda je treba navesti, da morajo biti embalaže zapečatene tako, da vsebine ni mogoče odstraniti, ne da bi se pretrgal pečat.

2. Prodaja po kosih: za zagotovitev identifikacije proizvoda so bile dodane navedbe o možnosti prodaje po kosih.

Stavek:

„Proizvod je treba tržiti od 10. avgusta do 31. maja naslednjega leta.“

je spremenjen:

„Proizvod je treba tržiti od 25. julija do 31. maja naslednjega leta.“

Ta sprememba je tesno povezana z vključitvijo dveh zgodnejših sort – Sante Marie in Carmen – v specifikacijo: zdi se primerno prilagoditi obdobje trženja, tako da se premakne na zgodnejši datum, to je 25. julij.

odstavek:

„Na embalaži mora biti z enako velikimi tiskanimi črkami navedeno ‚Pera dell’Emilia Romagna‘, čemur sledita navedba kultivarja in neposredno pod njo navedba ‚Indicazione geografica protetta‘. V istem vidnem polju morajo biti navedeni ime in naslov pakirnice ter prvotna bruto teža.“

je spremenjen:

„Na embalaži mora biti navedeno ‚Pera dell’Emilia Romagna‘, čemur sledita navedba ‚Indicazione geografica protetta‘ ali kratica ‚IGP‘ in ime kultivarja. V istem vidnem polju je treba navesti ime, ime podjetja in naslov pakirnice.“

Pravilno in jasneje sta bila navedena dva primera:

1. Navedbe: ne gre za vsebinsko spremembo, temveč za dodan potreben vrstni red navedb: navedbi „Pera dell’Emilia Romagna“ neposredno sledi navedba „Indicazione geografica protetta“ ali kratica „IGP“ in ime kultivarja.

2. Navedba teže: v skladu z obstoječimi določbami o označevanju je treba namesto bruto teže navesti neto težo. V zvezi z zakonsko določbo, ki je zato za vse zavezujoča, se zdi primerno, da se ta navedba črta.

Črtan je bil naslednji odstavek:

„Na zahtevo zadevnih proizvajalcev se lahko uporabi grafični simbol, ki ustreza grafični podobi, vključno s kakršnimi koli referenčnimi barvami, slikovnim logom ali specifičnim in nedvoumnim logotipom, ki ga je treba uporabljati skupaj z geografsko označbo.“

Zdi se primerno, da se ta odstavek črta, saj v specifikaciji ni grafičnega simbola.

Stavek:

„Navedba ‚proizvedeno v Italiji‘ je potrebna tudi pri serijah, ki so namenjene izvozu.“

je bil črtan.

Zdi se primerno, da se ta stavek črta, saj gre za obvezno navedbo iz veljavnih zakonskih določb.

Drugo [kontaktni podatki nadzornega organa]

Specifikacija je bila spremenjena z dodanimi kontaktnimi podatki nadzornega organa.

ENOTNI DOKUMENT

„PERA DELL’EMILIA ROMAGNA“

EU št.: PGI-IT-02192 – 28.9.2016

ZOP ( ) ZGO ( X )

1. Ime

„Pera dell’Emilia Romagna“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Proizvod z ZGO „Pera dell’Emilia Romagna“ se prideluje iz sort Abate Fetel, Cascade, Conference, Decana del Comizio, Kaiser, Max Red Barlett, Passa Crassana, Williams, Santa Maria in Carmen.

Proizvod z ZGO „Pera dell’Emilia Romagna“ mora imeti ob dajanju na trg naslednje značilnosti:

Abate Fetel

lupina: svetlo zeleno-rumenkasta, rjaste barve ob jamici pri muhi in peclju; oblika: spodaj odebeljena, precej podolgovata; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5 kg/0,5 cm2.

Conference

lupina: zeleno-rumenkasta z rjasto barvo okrog jamice pri muhi, ki pogosto pokriva celotno spodnjo tretjino sadeža; oblika: pogosto simetrična hruškasta; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2.

Decana del Comizio

lupina: gladka, svetlo zeleno-rumenkasta, na delu, izpostavljenem soncu, pogosto rožnata, ponekod rjaste barve; oblika: stožčasta; velikost: najmanjši premer je 70 mm; najnižja vsebnost sladkorja: 13 v stopinjah Brix; največja čvrstost: 4,5 kg/0,5 cm2.

Kaiser

lupina: hrapava, v celoti rjaste barve; oblika: hruškasta, spodaj odebeljena;

velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2.

Williams in Max Red Bartlett

lupina: gladka, z osnovo zeleno-rumene barve, bolj ali manj prekrita z rožnato ali živordečo barvo, ponekod progasta; oblika: manjša hruškasta; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6,5 kg/0,5 cm2.

Cascade

lupina: z osnovo svetlo zelene barve, prekrita z živordečo in na 10–25 % površine z rjasto barvo; oblika: heterogene vrčaste oblike z vzdolžno in prečno asimetrijo; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 5,5 kg/0,5 cm2.

Passa Crassana

lupina: čvrsta, zelena; z rjastimi lisami lečaste oblike; oblika: jabolčasta, pogosto vrčasta; velikost: najmanjši premer je 60 mm; najnižja vsebnost sladkorja: 13 v stopinjah Brix; največja čvrstost: 6,5 kg/0,5 cm2.

Santa Maria

lupina: gladka, z osnovo rumeno-zelene barve; oblika: hruškasta ali prisekana hruškasta; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6 kg/0,5 cm2;

Carmen

lupina: zelena z rožnatimi odtenki; oblika: spodaj odebeljena, nekoliko podolgovata; velikost: najmanjši premer je 60 mm; najnižja vsebnost sladkorja: 12 v stopinjah Brix; največja čvrstost: 6 kg/0,5 cm2.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze od gojenja do obiranja morajo potekati na območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Za identifikacijo proizvoda z ZGO v platojih in zabojih se na vsaj 70 % vseh sadežev v embalaži doda nalepka.

Če pa sadeži niso označeni, je treba embalaže, kot so platoji in košarice, zapečatiti tako, da vsebine ni mogoče odstraniti, ne da bi se pretrgal pečat.

Prav tako je na prodajnih mestih dovoljeno prodajati proizvode, zapakirane v embalažah ali zapečatenih platojih, ali označene sadeže po kosih, če so v posebnih predelkih ali zabojnikih, na katerih so jasno navedene enake informacije, kot se zahtevajo za embalažo iz veljavne specifikacije.

3.6 Posebna pravila za označevanje proizvoda, za katerega se uporablja registrirano ime

Z upoštevanjem veljavne zakonodaje na tem področju morajo biti na embalaži naslednje navedbe:

„Pera dell’Emilia Romagna“ in „Indicazione geografica protetta“ ter podrobna navedba imena, podjetja, naslova pakirnice, trgovske kategorije in velikosti.

4. Jedrnata opredelitev geografskega območja

(a) V pokrajini Reggio Emilia: Casalgrande, Reggio Emilia, Correggio, Rubiera, San Martino in Rio in Scandiano.

(b) V pokrajini Modena: Bastiglia, Bomporto, Campogalliano, Camposanto, Carpi, Castelfranco Emilia, Castelnuovo Rangone, Cavezzo, Concordia sulla Secchia, Finale Emilia, Formigine, Medolla, Mirandola, Modena, Nonantola, Novi di Modena, Ravarino, S. Cesario sul Panaro, S. Felice sul Panaro, S. Possidonio, S. Prospero, Savignano sul Panaro, Soliera, Spilamberto in Vignola.

(c) V pokrajini Ferrara: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Mesola, Fiscaglia, Mirabello, Ostellato, Poggio Renatico, Portomaggiore, Ro Ferrarese, S. Agostino, Tresigallo, Vigarano Mainarda in Voghiera.

(d) V pokrajini Bologna: Anzola dell’Emilia, Argelato, Baricella in Valsamoggia – kraji Bazzano, Bentivoglio, Budrio, Calderara di Reno, Castello d’Argile, Castelguelfo, Castelmaggiore in Valsamoggia – kraji Crespellano, Crevalcore, Galliera, Granarolo dell’Emilia, Malalbergo, Medicina, Minerbio, Molinella, Mordano, Pieve di Cento, Sant’Agata Bolognese, S. Giorgio di Piano, S. Giovanni in Persiceto, S. Pietro in Casale in Sala Bolognese.

(e) V pokrajini Ravena: Alfonsine, Bagnacavallo, Bagnara di Romagna, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, Sant’Agata sul Santerno in Solarolo.

5. Povezava z geografskim območjem

Značilnosti proizvoda z ZGO „Pera dell’Emilia Romagna“ so močno povezane s prstjo in podnebjem ter usposobljenostjo proizvajalcev na proizvodnem območju. Ti dejavniki omogočajo pridelovanje hrušk, ki imajo značilne kemično-fizikalne in organoleptične lastnosti ter se prodajajo v Italiji in v drugih državah Evrope kot značilen proizvod dežele Emilija-Romanja. Mladi sadeži so zelo občutljivi na mraz, zato se gojijo na območju, kjer je povprečna letna temperatura višja kot v celotni deželi in manjša povprečna količina padavin. Zaradi naplavin reke Pad na teh površinah v preteklosti je prst bogata z organskimi snovmi. To območje je izjemno primerno za gojenje hrušk. Na njem se namreč proizvede skoraj polovica celotne proizvodnje Italije v tem sektorju.

Sklic na objavo specifikacije

(drugi pododstavek člena 6(1) te uredbe)

Naše službe so sprožile nacionalni postopek ugovora z objavo predloga za priznanje ZGO „Pera dell’Emilia Romagna“ v Uradnem listu Italijanske republike št. 187 z dne 11. avgusta 2016.

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ [Proizvodi ZOP ZGO] (v desnem zgornjem kotu zaslona), nato „Prodotti DOP IGP STG“ [Proizvodi ZOP ZGO ZTP] (ob robu na levi strani zaslona) in nazadnje „Disciplinari di produzione all’esame dell’UE“ [Specifikacije, predložene Evropski uniji].

(1) UL L 343, 14.12.2012, str. 1.